রেলওয়ে কর্তৃপক্ষের স্বীকৃতি ছাড়াই স্টেশনের শৌচালয়ের টাকা বৃদ্ধি শান্তিপুরে

নদীয়া: নদীয়ার (Nadia) শান্তিপুর রেলওয়ে স্টেশনে (Shantipur Railways Station) শৌচালয়ে অতিরিক্ত টাকা নেওয়া নিয়ে চাঞ্চল্য। নিয়ম অনুযায়ী যেখানে ১ টাকা নেওয়ার কথা, সেখানে শৌচালয় কর্মী ৫ কিংবা ১০ টাকা আদায় করছেন বলে অভিযোগ তুললেন বালি থেকে কাপড় কিনতে শান্তিপুরে আসা শ্রাবন্তী রায় নামে এক মহিলা যাত্রী (District news)।

শ্রাবন্তী দেবীর দাবি, তিনি শৌচালয়ে ঢুকতে গেলে কর্মী প্রথমে ১০ টাকা দাবি করেন, পরে আপত্তি করলে ৫ টাকা নিতে চান। এর প্রতিবাদ করলে বচসা শুরু হয়। অভিযোগ, ভিডিও করতে গেলে আরপিএফ আধিকারিক ভজেন্দ্র সিং তাঁর সঙ্গে দুর্ব্যবহার করেন, গালিগালাজ ছাড়াও শারীরিকভাবে হেনস্থা করেন।

আরও পড়ুন: ডুয়ার্সের জঙ্গল সাফাই নিয়ে অভিযোগ ব্যবসায়ীদের? কী বলছেন তাঁরা?

ঘটনায় আরপিএফ আধিকারিক রূপেশ কুমার ঝা মহিলাকে আশ্বস্ত করেন এবং দুঃখপ্রকাশ করেন। অভিযুক্ত আধিকারিককে দিয়ে ক্ষমাও চাওয়ানো হয়। তবে শ্রাবন্তী দেবীর দাবি, রেলওয়ের নিয়ম অনুযায়ী বিজ্ঞপ্তি ঝুলিয়ে অনুমোদিত হারেই টাকা নেওয়া উচিত।

এই ঘটনার প্রতিবাদে বাংলা পক্ষের সদস্যরাও উপস্থিত হয়ে বিক্ষোভ দেখান। মহিলার আরও অভিযোগ, তিনি বাংলায় কথা বলার অনুরোধ করলে আরপিএফ আধিকারিক তা অগ্রাহ্য করে অপমানজনকভাবে হিন্দিতে উত্তর দেন। ইতিমধ্যেই অভিযুক্ত আধিকারিকের বিরুদ্ধে লিখিত অভিযোগ দায়ের করা হয়েছে।